በከተማ ግብርና ከሰባት ሺህ በላይ የሥራ ዕድል ይፈጠራል
አዲስ አበባ:- በአዲስ አበባ እየተካሄደ ባለው የከተማ ግብርና ልማት ከ7 ሺህ በላይ የሥራ ዕድል መፈጠሩ ተገለፀ።
የአዲስ አበባ ከተማ አስተዳደር አርሶ አደርና የከተማ ግብርና ልማት ኮሚሽን ኮሚሽነር ፈቲያ መሐመድ ከአዲስ ዘመን ጋር ባደረጉት ቆይታ እንደገለፁት በከተማው እየተካሄደ ያለው የግብርና ልማት በጥሩ ሁኔታ እየተካሄደና የአምራች አርሶ አደሮችን ገቢ እያሳደገ ይገኛል። ። 
የከተማውን ፍጆታና ገበያውን ማረጋጋት በኩል ድርሻውን ማበርከቱን፤ የአገር ኢኮኖሚን ከመደጎም፣ የሥራ ዕድልን ከመፍጠር፤ እንዲሁም በዘርፉም ለ91 ሺህ አርሶ አደሮች መረጃ በመስጠት ተሳታፊና ተጠቃሚ የማድረግ ሥራ መከናወኑንም ገልፀዋል።
“በቀዳሚነት አርሶ አደሩን ነው በማደራጀት ወደ ከተማ ግብርና እንዲሰማራ የምናደርገው” የሚሉት ኮሚሽነሯ ይህም የሆነበት ምክንያት በተለያዩ ምክንያቶች በከተማው ዙሪያ ያሉ አርሶ አደሮች ከኑሯቸው የተፈናቀሉና በቂ ክፍያም ያላገኙ በመሆናቸው እነሱን በማደራጀት የዘርፉ ተጠቃሚ እንዲሆኑ ማድረግ አስፈላጊ በመሆኑ እንደሆነም ተናግረዋል።
በከተማዋና በዙሪያዋ ሰፊ የግብርና ቦታ መኖሩን የሚናገሩት ኮሚሽነር ፊቲያ መሐመድ በአንድ ክፍለ ከተማ ብቻ 20 ሺህ ሄክታር መሬት በመልማት ላይ መሆኑን፤ በቂ የሰው ሃይል እንዳለና እስካሁንም ለሰባት ሺህ ዜጎች ተጨማሪ የሥራ ዕድል መፈጠሩን፤ ከእነዚህ ውስጥ ሦስት ሺህ ያህሉ አርሶ አደሮች መሆናቸውን፤ በአሁኑ ሰዓትም 37 ሺህ አርሶ አደሮች ተመዝግበው ወደ ሥራ ለመግባት አስፈላጊው ዝግጅት በመደረግ ላይ መሆኑም ገልፀዋል።
አቅርቦትን በተመለከተም መንግሥት ሁሉንም አይነት ድጋፍ እያደረገ እንደሆነ የጠቆሙት ኮሚሽነር ፈቲያ፤ ዘርፉ ከጠቅላይ ሚኒስትር አቢይ ጀምሮ በከተማው ከንቲባ ጽህፈት ቤትና በየደረጃው ባሉ ሃላፊዎች ድጋፍ ይደረግለታል ብለዋል። ። ለምሳሌ ለአርሶ አደሮቹ ዘር የሚያቀርበው መንግሥት መሆኑን፤ በዚሁ ዙሪያ የሚሰሩ 1 ሺህ 800 በጎ ፈቃደኞችም ተመዝግበው ዘርፉን እያገዙት እንደሚገኙም ተናግረዋል።
ዘርፉ በግብርና ኤክስቴንሽን አገልግሎት የሚታገዝ ነው የሚሉት ኮሚሽነር ፊቲያ ከልማቱ ጎን ለጎንም የተለያዩ ፕሮግራሞችን በማዘጋጀት አርሶ አደሩን ከማበረታታት፣ ግንዛቤውን ከማዳበር፣ ከከተማ ግብርናና አዳዲስ ቴክኖሎጂዎች ጋር ከማስተዋወቅ፣ ገበያ ከማፈላለግና የገበያ ትስስር ከመፍጠር ወዘተ አኳያ ሰፊ ሥራ እየተሠራ ከሁሉም በላይ ቀደም ባሉት ጊዜያት ተከስተው የነበሩ መፈናቀሎች እንዳይደገሙ በአካባቢው የሚኖሩ አርሶ አደሮች ለተለያዩ ችግሮች እንዳይጋለጡ የማድረጉ ሥራ ታስቦበት እየተሠራ እንደሚገኝ አስረድተዋል።
በከተማው 27 ወንዞችና ሰፊ የሚለማ መሬት መኖሩን በሚገልፀው የኮሚሽኑ የአምስት ዓመት ዕቅድ የተያዘው የኢንዱስትሪ ፓርክ ግንባታ ሲጠናቀቅ ለ50 ሺህ ዜጎች የሥራ ዕድልን እንደሚፈጥርም ኮሚሽነሯ ተናግረዋል። ። 
የከተማ ግብርና ልማት ዘርፍ ብዙ የው ሃይል ማሳተፍ የሚያስችል በመሆኑ ባግባቡ ከተመራ የከተሞችን ሥራ አጥነት አሁን ካለበት 16 በመቶ ወደ አንድ አሀዝ ዝቅ ለማድረግ ትልቅ ድርሻ እንደሚኖረው መረጃዎች የሚያሳዩ ሲሆን፤ የተባበሩት መንግሥታት የምግብና እርሻ ድርጅት ሪፖርትም ዘርፉ በአግባቡ ገጠር ካለው ግብርና እስከ 15 እጅ የበለጠ ምርታማ እንደሚሆን መግለፁ ይታወቃል።
በአሁኑ ሰዓት ኮሮናቫይረስ ባመጣው ችግር ምክንያት ህዝቡ በጋራ ከሚያደርገው የመከላከል እርምጃ ጎን ለጎን እያንዳንዱ ሰው አካባቢውን በማልማት፣ ጓሮውን በመኮትኮት፣ የአካባቢውን ንፅህና በመጠበቅና የመሳሰሉትን በማድረግ እራሱንና የአካባቢውን ማህበረሰብ እንዲጠቅም፤ የሥነ ልቦና እርካታ እንዲያገኝና ከቫይረሱ እራሱን እንዲከላከል ኮሚሽነሯ አሳስበዋል።አዲስ ዘመን ግንቦት 7/2012ግርማ መንግሥቴ